শ্রীরামপুরের ৭ নম্বর ওয়ার্ডে শ্রীরামপুর বিদ্যাপীঠ নামে একটি হিন্দি মাধ্যম স্কুল চালান পঙ্কজ গুপ্ত নামে এক ব্যক্তি। যদিও স্কুলটিতে রাজ্য মধ্যশিক্ষা পর্ষদের অনুমোদন নেই। এই অবস্থায় গত অগস্টে ২৩ জন পড়ুয়া ‘বহিরাগত’ হিসাবে পর্ষদের ‘টেস্টে’ (যাতে উত্তীর্ণ হলে মাধ্যমিকে বসা যায়) বসে। কিন্তু তাতে একজনও পাশ করতে পারেনি। যদিও পঙ্কজের অভিযোগ, ‘টেস্টে’ পর্ষদ বাংলায় প্রশ্নপত্র পাঠিয়েছিল। এ নিয়ে ডিসেম্বরে হাইকোর্টে মামলা করেন তিনি। আদালত আগামী ৯ ফেব্রুয়ারি শুনানির দিন ধার্য করে। পর্ষদের প্রশাসক কল্যাণময় গঙ্গোপাধ্যায় বলেন, ‘‘যে মাধ্যমের প্রশ্নপত্র চাওয়া হয়েছিল, আমরা তা-ই পাঠিয়েছিলাম। টেস্টে পাশ না করে কীভাবে মাধ্যমিক দেওয়া সম্ভব?’’ পড়ুয়াদের অভিযোগ, ‘টেস্টে’ পাশ না করা সত্ত্বেও অ্যাডমিট কার্ড পাইয়ে দেওয়ার প্রতিশ্রুতি দেন পঙ্কজ। বিনিময়ে প্রত্যেকের কাছ থেকে আট হাজার টাকা করে নেন। 
এদিকে, পরীক্ষায় বসতে দেওয়ার দাবিতে শনিবার সকালে পড়ুয়াদের নিয়ে কালীঘাটে মুখ্যমন্ত্রী মমতা বন্দ্যোপাধ্যায়ের বাড়ির সামনে গিয়েছিলেন পঙ্কজ। রবিবার সকালে ফের সেখানে হাজির হন তাঁরা। ওই সময় মুখ্যমন্ত্রী বাড়িতে ছিলেন না। ঘটনাস্থলে উপস্থিত তৃণমূল সাংসদ সুব্রত বক্সীর সঙ্গে কথা হয় পঙ্কজের। সুব্রত বলেন, ‘‘আমি ওঁকে জানাই, এটি বিচারাধীন বিষয়। এভাবে কিছু করা যায় না।’’ এরপর পড়ুয়াদের নিয়েই মধ্য কলকাতায় বিজেপি’র রাজ্য দফতরে যান পঙ্কজ। 
রাজনৈতিক দলের দফতরে তাঁদের নিয়ে যাওয়ায় ক্ষোভ জানায় পড়ুয়ারা। পূজা রাজভর নামে এক পড়ুয়া বলে, ‘‘স্যার (পঙ্কজ) বলেছিলেন, আমাদের অ্যাডমিট পাইয়ে দেবেন। তাই কলকাতায় এসেছিলাম। কিন্তু আমাদের তো রাজনৈতিক দলের দফতরে নিয়ে আসা হচ্ছে।’’ এ ব্যাপারে পঙ্কজের সাফাই, ‘‘আদালতে মামলার জন্যই কিছু টাকা নিয়েছিলাম।’’ মুখ্যমন্ত্রীর বাড়ি যাওয়া প্রসঙ্গে তিনি বলেন, ‘‘আদালত ৯ তারিখ পরবর্তী শুনানির দিন দিয়েছে। কিন্তু ততদিনে তো পরীক্ষা শুরু হয়ে যাবে। তাই ভেবেছিলাম, মুখ্যমন্ত্রী যদি কিছু করতে পারেন।’’ আজ, সোমবার শুরু হচ্ছে মাধ্যমিক। চলবে ১০ ফেব্রুয়ারি পর্যন্ত। এবার মোট পরীক্ষার্থীর সংখ্যা ১১,৫৩,৪৩২। মোট পরীক্ষাকেন্দ্র ২৭৫৩টি। পরীক্ষার্থীদের ও অভিভাবকদের জন্য কন্ট্রোল রুমের ব্যবস্থা করেছে পর্ষদ। কন্ট্রোল রুমের নম্বর (০৩৩) ২৩৫৯২২৭৭ এবং (০৩৩) ২৩৫৯২২৭৮। এদিকে, মাধ্যমিক চলাকালীন শব্দবিধির নির্দেশিকাকে বুড়ো আঙুল দেখিয়ে পরীক্ষার আগের দিন ওয়াটগঞ্জে তৃণমূলের মঞ্চে মাইক ব্যবহারের অভিযোগ উঠেছে। প্রজাতন্ত্র দিবস উপলক্ষে কবিতীর্থ সরণিতে নেওয়া মাসব্যাপী কর্মসূচির অনুষ্ঠানকে কেন্দ্র করেই এদিনের এই অভিযোগ। যদিও অনুষ্ঠানে উপস্থিত তৃণমূল নেতা তথা মেয়র পারিষদ রাম পেয়ারে রামের যুক্তি, যখন মাইক বাজানো হচ্ছিল, তখন পরীক্ষার্থীদের অসুবিধা হওয়ার কথা নয়।